Birthe Skaarup (DF), 2003-12-05:
Vi har også i Dansk Folkeparti givet udtryk for, at vi gerne så en forsøgsordning med sundhedscentre nyde fremme, og hvorfor så det?
Der er mange steder i landet endnu blødende sår i befolkningen, efter at flere amter har nedlagt eller neddroslet sygehusaktiviterne og intet nyt tilført i stedet for. Spørgsmålet er naturligvis derfor, om sundhedscentre så bør være en del af fremtidens sygehusvæsen for at forbedre sundhedstilbuddene under ét til borgerne.
Vi har bl.a. erfaret, at i mange andre lande skyder sundhedscentre op som en forstærket indsats i forebyggelsesstrategier over for befolkningen.
Som sagt har disse også haft
stor politisk opmærksomhed herhjemme.
Sundhedskartellet har beskrevet sundhedscentre i en ny folder: »Vejen frem, mere sundhed for pengene«.
De fokuserer på, hvorledes de ser på opgaverne med sundhedscentre, og hvorledes de mener, at sundhedscentre kan være med til at løfte opgaverne inden for sundhedsvæsenet.
Ideen med sundhedscentre er efter min vurdering dukket op i forbindelse med nedsættelse af Strukturkommissionen og i diskussionen om en ny kommunal struktur og opgavefordeling og dermed også en ny organisering af sundhedsvæsenet, hvor sundhedscentre bl.a. er beskrevet med en bred vifte af behandlingstilbud.
Det står helt klart, at Dansk Folkeparti mener, at sundhedsvæsenet skal være en statsopgave, og det var også derfor, vi fremførte det argument under forhandlingerne vedrørende hospiceområdet.
Men når vi diskuterer sundhedscentre, skal de så afløse behandlingen og udredningen af patienterne?
Det er der nogle, der har været inde på.
Jeg ser i ånden, at nogle i det her land også tror, at de kan bruge sundhedscentre som en discountløsning ved at oprette sygehusafdelinger til ældre og medicinske patienter, og det vil vi gerne advare imod.
Men som andre har været inde på, kan der også lægges mange gode forebyggelsestiltag ind i sundhedscentre, og geografisk kunne man jo godt forestille sig, selv om det er slemt at tale om det, at i de nedlagte sygehuse eller sygehusafdelinger kunne man jo anvende lokalerne. Anlægsudgifterne vil ikke være så store, og mange opgaver kunne, som andre også har været inde på, løses på disse sundhedscentre. Der kunne også finde akut skadebehandling sted.
Gravide kunne henvende sig på den slags sundhedscentre, og man ville også kunne gå ind og få råd og vejledning til forebyggelse af sygdomme.
Fru Karen Jespersen var inde på livsstilssygdomme, som er et stadig voksende problem og i hastig vækst her i landet.
Også her var det en rigtig god idé, at sundhedscentre kunne tage sig af den slags.
Almindelige former for genoptræning ville disse sundhedscentre også være velegnet til.
Man kan som sagt diskutere meget, hvad man skal bruge sundhedscentre til, og der er allerede nogle ting i gang rundtomkring i landet.
Lad os få et sundhedsvæsen, der er bedre til at forebygge, det vil helt klart være i borgernes interesse.
Med hensyn til bemandingen mener vi, at man skal gøre sig klart, at på disse sundhedscentre skal det være nogle faglige grupper, der skal løse opgaverne professionelt.
Men jeg vil godt sige til Kristendemokraterne, at vi synes, at forslaget er positivt.
Det er konstruktivt.
Der er bare et men fra vores side, og det er det, som andre også har været inde på, nemlig Strukturkommissionens udmelding den 9. januar.
Jeg synes, og det har vi diskuteret meget i gruppen, at vi skal afvente Strukturkommissionens udmelding den 9. januar.
Det er helt klart, at der vil ske en ændring af strukturen, og derfor synes vi, at vi bør lade det her forslag ligge og være opmærksom på, hvad der er af gode tiltag i det her land.
Intentionerne i forslaget er gode, og jeg vil godt sige, at vi er positive over for det.
Tanken er som sagt også groet i Dansk Folkepartis have, men vi vil gerne pointere endnu en gang, at vi stadig arbejder for en statslig sundhedsmodel, og vi vil gerne se den udmelding, der kommer fra Strukturkommissionen her først i det nye år.
Jeg synes sådan set, det er helt i orden, at hr. Poul Qvist Jørgensen siger, at man fra Socialdemokratiets side også gerne vil have en behandlingsgaranti.
Men for mig virker det ganske meningsløst, når stolene i Socialministeriet faktisk er varme endnu, hvor vi sad og bestemte, at for at vi skulle have denne her ressourceudvidelse på området, og for at vi på et eller andet tidspunkt skulle have en behandlingsgaranti, for at kunne planlægge dette på en økonomisk holdbar og socialt bæredygtig måde, var det af afgørende betydning, at vi fandt nogle præcise oplysninger om efterspørgsel og størrelsen af de forskellige grupper, der frekventerer eller kunne frekventere de her tilbud.
Jeg synes, det er lidt meningsløst, at vi allerede nu som sagt skal se Socialdemokratiet sige o.k. til SF's forslag.
Jeg troede faktisk, at det var lidt af en misforståelse, at forslaget var fremsat fra SF's side på nuværende tidspunkt.